                                              U V O D

Tema ovog rada su redovni pravni lekovi u parničnom postupku. Pravo na pravni lek je ustavno pravo, priznato i zagarantovano strankama o čijim je pravima i obavezama odlučivano  u postupku pred sudom. Pravo na pravni lek, kao ustavni princip, ugrađeno je i razrađeno kroz pravila o pravnim lekovima. Pravni lekovi su pravna sredstva kojima stranke vrše i ostvaruju pravo na pravni lek.

                          1. Pojam pravnog leka

Pravni lek je parnična radnja stranke ili drugog ovlašćenog lica kojom od nadležnog suda traži da ukine ili preinači odluku suda za koju tvrdi da je za nju nepovoljna, nepravilna i nezakonita.

To je protest protiv delovanja suda, napad na njegove aktivnosti u parnici.  
 Pravni lek je isključivo parnična radnja. Ni sud koji je doneo, ni instancioni sud, ne mogu da iniciraju ispitivanje odluke ukoliko nije izjavljen pravni lek. Pravni lek je ofanzivna parnična radnja.


 U izvesnim slučajevima, sud može da ispravi, povuče, opozove ili stavi van snage sopstvenu odluku iako to stranka nije predložila. Sam sud, ili na inicijativu instancionog suda može da ispravi očigledne omaške ili greške u jednoj odluci. Kada su u pitanju odluke kojima sud nije vezan (odluke o upravljanju parnicom), sud ih može sam opozvati ili izmeniti iz razloga celishodnosti. 


Pojedina sudska odluka može da bude neispravna  i da ima nedostatke koje može da prouzrokuje pogrešnim postupanjem sam sud, ali i stranke nedopuštenim pravnim radnjama.


Odluka koja je neispravna je i nezakonita, a nezakonita je ona odluka koja je tehnički neispravna i koja nije pravična. Odluka je tehnički neispravna ako nije pravilna sa aspekta pravne tehnike, a to znači da nije donesena u skladu sa propisima procesnog prava kojim je regulisano njeno donošenje i sa pravilima materijalnog prava kojim je regulisan sporni odnos. Nepravilnost odluke može da bude:
· materijalna – ako je sud pogrešno i nepotpuno utvrdio stanje stvari i pogrešno formirao činjeničnu podlogu sudske odluke;

· procesna – ako je pogrešno postupao, ako je pogrešno primenjivao pravila procesnog prava;

· materijalnopravno – ako je nepravilno primenio pravila materijalnog prava.
Odluka nije pravična ako je u suprotnosti sa normalnim osećanjem pravde u jednom društvu.
 
                                    2. Vrste pravnih lekova    

1. Redovni pravni lekovi -protiv nepravnosnažnih sudskih odluka-žalba protiv presude; žalba protiv rešenja.

2. Vanredni pravni lekovi-protiv pravnosnažnih sudskih odluka- revizija protiv presude; revizija protiv rešenja; žalba sa alternativnim predlogom za revizijsko odlučivanje-direktna revizija; predlog za ponavljanje postupka; zahtev za zaštitu zakonitosti.
1. Devolutivni pravni lekovi-o kojima odlučuje viši sud 

2. Remonstrativni pravni lekovi-o kojima odlučuje onaj isti sud koji je odneo odluku protiv koje se ulaže pravni lek.

Remonstrativan pravni lek je predlog za ponavljanje postupka (izuzetno je devolutivan).

Svi ostali su devolutivni. 
1. Suspenzivni pravni lekovi-oni čije ulaganje odlaže nastupanje izvršnosti odluke protiv koje se ulaže pravni lek.

2. Nesuspenzivni-lekovi-oni čije ulaganje ne odlaže nastupanje izvršnosti odluke protiv koje se ulaže pravni lek.

Vanredni pravni lekovi su u principu nesuspenzivni, a redovni su suspenzivni
1. Jednostrani pravni lekovi-ako protivniku pravnog leka pravni lek ne treba da se dostavi na odgovor.

2. Dvostrani pravni lekovi-ako protivniku pravnog leka pravni lek treba da se dostavi na odgovor.

Žalba protiv rešenja je dvostrani pravni lek samo ako je izjavljena protiv rešenja kojim je postupak pred sudom prvog stepena okončan, inače je jednostran. Svi ostali pravni lekovi su dvostrani.

1. Nesamostalni pravni lekovi-oni kojima se odluka pobija samo u okviru pravnog leka protiv neke druge odluke.

2. Samostalni pravni lekovi -oni koji se podnose odvojeno

Nesamostalan pravni lek je žalba protiv rešenja ako zakon izričito propisuje da posebna žalba nije dopuštena.

Svi ostali pravni lekovi su samostalni. 
3. Dopuštenost i osnovanost pravnih lekova
Pravni lekovi su stranačke parnične radnje koje se mogu preduzeti pod određenim uslovima, a to su dopuštenost i osnovanost.


Pravni lek je dopušten:

1. kada se protiv određene odluke može izjaviti određeni pravni lek;

2. kada je poštovan redosled u izjavljivanju pravnih lekova;

3. kada je žalilac legitimisan za izjavljivanje pravnog leka;

4. kada žalilac ima pravni interes za izjavljivanje pravnog leka;

5. kada žalilac nije zadovoljan sadržinom odluke koju pobija;

6. kada je pravni lek izjavljen blagovremeno;

7. kada je pravni lek izjavljen u propisanoj formi;

8. kada pravni lek ima određenu sadržinu;

9. ako stranka nije disponirala pravom na pravni lek.

Pravni lek je osnovan ako je sud kontrole zakonitosti pobijane odluke utvrdio da su nepravilni pobijana odluka i postupak koji joj je prethodio. 
                        4.    Izjavljivanje pravnih lekova


Izjavljivanjem i podnošenjem pravnog leka otvara se postupak po pravnom leku. Pravni lek se uvek podnosi prvostepenom sudu, bez obzira koji sud ispituje pobijanu odluku. Svaki pravni lek treba da sadrži:

· označene žalbene razloge;

· zahtev upućen sudu da razmotri i preispita odluku;

· predlog da se pobijana odluka ukine ili preinači.

Postupak po redovnom pravnom leku je nastavak parnice koja je pokrenuta tužbom. Izjavljivanjem pravnog leka postojeća parnica prelazi u novi stadijum pred instancionim ili istim sudom.

Postupak po vanrednom pravnom leku je postupak kojim se vrši kontrola zakonitosti pravnosnažne odluke, a to znači da je parnica prestala da teče. Izjavljivanjem vanrednog pravnog leka pokreće se nova parnica u kojoj se nastoji da se obori odluka koja je postala pravnosnažna. 




5.  Dejstva pravnog leka 

Dejstva pravnog leka su sledeća:

1. pravni lek ima suspenzivno dejstvo – odlaže nastupanje pravnosnažnosti   

odluke. Izuzetno, kod određenih rešenja iako odlaže nastupanje pravnosnažnosti ne odlaže izvršenje;

2. dovodi se u pitanje opstanak pobijane odluke;

3. sama mogućnost izjavljivanja vanrednih pravnih lekova dovodi u pitanje opstanak odluke  ali nema suspenzivno dejstvo;

4. devolutivni pravni lekovi izazivaju prenošenje postupka pred instancioni sud, tako da se postupak kontrole odvija pred višim sudom;

            6. Zabrana reformatio in peius


Zabrana reformatio in peius sastoji se u tome što instancioni sud nije ovlašćen da pobijenu odluku preinači na štetu žalioca ukoliko je samo on izjavio redovni pravni lek. Suština zabrane je u tome da nije dopušteno da drugostepeni sud odluči nepovoljnije za žalioce nego što je to učinio prvostepeni sud ukoliko se samo on žalio.
 





7. Sistem pravnih lekova u parničnom postupku



Sistem pravnih lekova u parničnom postupku obuhvata redovne i vanredne pravne lekove.


Redovni pravni lekovi u parničnom postupku su:

1. žalba protiv presude

2. žalba protiv rešenja

3. prigovor protiv platnog naloga

4. predlog za vraćanje u pređašnje stanje


Vanredni pravni lekovi u parničnom postupku su:

1. revizija protiv presude

2. revizija protiv rešenja

3. predlog za ponavljanje postupka

4. zahtev za zaštitu zakonitosti

5. predlog za vraćanje u pređašnje stanje

6. tužba za poništaj odluke izabranog suda

7. predlog za izmenu pravnosnažnog pojedinačnog akta donesenog na osnovu zakona ili drugog opšteg akta za koji je utvrđeno da nije u skladu sa ustavom ili zakonom.
 





   REDOVNI PRAVNI LEKOVI
                                  1.  Žalba protiv presude
Žalba protiv presude je univerzalni pravni lek protiv prvostepenih nepravnosnažnih odluka svih sudova.

To je redovni, devolutivni, po pravilu suspenzivni, dvostrani i samostalni pravni lek.
Nastupanje pravnosnažnosti sprečava ne samo blagovremeno izjavljena žalba, već i samo trajanje roka za njeno podnošenje.

Po pravilu presuda u istom roku (dok teče) ne može postati ni izvršna.
Rok je prekluzivan, i računa se od dana dostavljanja prepisa presude stranci koja ulaže žalbu.

Opšti rok za žalbu je 15 dana (menični i čekovni sporovi 8 dana).
Stranka se može odreći prava na žalbu od časa kad je presuda objavljena, a ako presuda nije objavljena, onda od časa kad joj prepis presude bude dostavljen.
         Do donošenja odluke drugostepenog suda stranka može povući već izjavljenu žalbu.
Obe ove radnje (odricanja od žalbe i povlačenje žalbe) su neopozive.
Po ZPP-u, žalba mora da sadrži:

· označenje presude protiv koje se izjavljuje žalba;
·  izjavu da se presuda pobija u celini ili u određenom delu;
· razlog žalbe;
· potpis podnosioca žalbe.
Međutim, sud će moći da postupa po žalbi, žalba mora da odgovara zahtevima minimalnog sadržaja:

1. Da se iz nje vidi koja se presuda pobija;

2. Da je potpisana.

Žalba koja nema ni takav sadržaj je NEPOTPUNA. 
Ako je žalilac ne dopuni žalbu u roku koji je sud odredio, sud će je odbaciti rešenjem kao nepotpunu.

Ako žalba po svom sadržaju ima drugih nedostataka, prvostepeni sud će žalbu dostaviti drugostepenom sudu ne pozivajući žalioca da je dopuni, odnosno ispravi.
U žalbi se mogu iznositi nove činjenice i predlagati novi dokazi samo ako žalilac učini verovatnim da ih bez svoje krivice nije mogao izneti, odnosno predložiti do zaključenja glavne rasprave.
U žalbi se ne mogu iznositi prigovor zastarelosti i kompenzacioni prigovor.
Žalilac može u žalbi predložiti da se  dokaz za  koji je iz opravdanih razloga propustio da položi iznos potreban za njegovo izvođenje u prvostepenom postupku, može to učiniti u žalbi, ako učini verovatnim opravdani razlog propuštanja.

Ako su usled iznošenja novih činjenica i predlaganja novih dokaza, nastali troškovi u postupku povodom žalbe, ove će troškove nezavisno od ishoda spora naknaditi onaj žalilac koji ih je predložio.
Presuda se može pobijati žalbom zbog grešaka suda u sprovođenju postupka ili zbog grešaka u suđenju o osnovanosti zahteva.

                         1.1. Razlozi
1. bitne povrede odredaba parničnog postupka;
2. pogrešno ili nepotpuno utvrđenog činjeničnog stanja;
3. pogrešna primene materijalnog prava.
Presuda zbog propuštanja ne može se pobijati zbog pogrešno ili nepotpuno utvrđenog činjeničnog stanja.
Presuda na osnovu priznanja i presuda na osnovu odricanja mogu se pobijati zbog bitne povrede odredaba parničnog postupka ili zbog toga što je izjava o priznanju, odnosno o odricanju data u zabludi ili pod uticajem prinude ili prevare.

1.1.1.   Bitne povrede odredaba parničnog postupka

A. Apsolutno bitne povrede odredaba parničnog postupka

B. Relativno bitne povrede odredaba parničnog postupka
A. Apsolutno bitne povrede odredaba parničnog  

                                 postupka

To su one za koje Zakon pretpostavlja da su mogle uticati na donošenje zakonite i pravilne presude i one koje Zakon proglašava uvek bitnim iz nekih drugih razloga.

One imaju za posledicu ništavost donesene presude.

Apsolutno bitne povrede odredaba parničnog postupka tiču se procesnih pretpostavki, nekih pravila o postupanju i odlučivanju. 
a. Povrede pravila o procesnim pretpostavkama

a.1. S obzirom na sud:

a.1.1. Izuzeti-isključeni sudija;

a.1.2. Sudija koji nije učestvovao na glavnoj raspravi;

a.1.3. Nepropisno sastavljen sud;

a.1.4. Apsolutna nenadležnost suda;

a.1.5. Relativna nenadležnost suda.

a.2. S obzirom na stranke:

a.2.1. Stranačka nesposobnost;

a.2.2. Parnična nesposobnost;

a.2.3. Nedostaci u zastupanju.

a.3. S obzirom na predmet spora

a.3.1. Postojanje procesnih smetnji (Ne bis in idem, res judicata).
b. Povrede pravila o postupanju:

b.1. Povreda načela obostranog saslušanja

b.2. Povreda načela javnosti

b.3. Povreda pravila o jeziku
c. Povrede pravila o odlučivanju:

c.1. Nedopušteno izricanje presude na osnovu priznanja;

c.2. Nedopušteno izricanje presude na osnovu odricanja;

c.3. Nedopušteno izricanje presude zbog propuštanja;

c.4. Podnošenje tužbe po isteku zakonskog roka, ako je njeno podnošenje ograničeno rokom;

c.5. Odlučivanje na osnovu nedozvoljenih raspolaganja stranaka;

c.6. prekoračenje tužbenog zahteva;

c.7. povreda pravila o obliku i sadržaju presude.
1.1.2. Pogrešno ili nepotpuno utvrđeno činjenično stanje
Prema ZPP-u (član 362.), pogrešno ili nepotpuno utvrđeno činjenično stanje postoji kad je sud neku bitnu činjenicu pogrešno utvrdio, odnosno kad je nije utvrdio.


          Nepotpuno utvrđeno činjenično stanje postoji i kad na to ukazuju nove činjenice ili novi dokazi. 

Činjenično stanje je pogrešno utvrđeno kada sud uzme da određena činjenica postoji (ne postoji), iako je uz pravilno prikupljanje i ocenu raspravnog materijala trebalo da izvede suprotan zaključak.

Činjenično stanje je utvrđeno nepotpuno kada sud propusti da zauzme stav o nekoj činjenici koja je relevantna za primenu prava.
1.1.3. Pogrešna primena materijalnog prava
Prema ZPP-u (član 363.), pogrešna primena materijalnog prava postoji kad sud nije primenio odredbu materijalnog prava koju je trebalo da primeni ili kad takvu odredbu nije pravilno primenio.

To je pogrešna primena pravila od koga zavisi odluka o osnovanosti tužbenog zahteva.
                        1.2. Postupak po žalbi protiv presude
U postupku pokrenutom žalbom protiv prvostepene presude učestvuju dva suda: prvostepeni kome se žalba podnosi i drugostepeni-žalbeni-koji je nadležan da odlučuje o žalbi.

Prvostepeni sud odlučuje o tome da li je žalba podobna za meritorno razmatranje, a drugostepeni sud o osnovanosti žalbe (ali može da odlučuje i o podobnosti žalbe za meritorno razmatranje ako je prvostepeni sud to propustio da učini ili je o tome odlučio pogrešno).
Prvostepeni sud će neblagovremenu, nepotpunu ili nedozvoljenu žalbu odbaciti rešenjem.
Žalba je neblagovremena ako je izjavljena posle isteka zakonskog roka za njeno podnošenje.
Žalba je nedozvoljena ako je žalbu izjavilo lice koje nije ovlašćeno za podnošenje žalbe; lice koje se odreklo ili je povuklo žalbu; lice koje nema pravni interes za podnošenje žalbe.

Žalbu koja je blagovremena, potpuna i dozvoljena prvostepeni sud će dostaviti protivnoj stranci.

Protivna stranka može u roku od osam dana od prijema podneti tom sudu odgovor na žalbu, koji će prvostepeni sud dostaviti žaliocu.

Po prijemu odgovora na žalbu ili po proteku roka za odgovor na žalbu prvostepeni sud će žalbu i odgovor na žalbu, ako je podnesen, sa svim spisima dostaviti drugostepenom sudu u roku od osam dana.
Ako žalilac tvrdi da su u prvostepenom postupku povređene odredbe parničnog postupka prvostepeni sud će dati objašnjenje povodom tih povreda koje se ističu u žalbi, a po potrebi će sprovesti i izviđaje da proveri istinitost odnosnih navoda u žalbi.

Kad spisi po žalbi stignu drugostepenom sudu, on će odrediti sudiju izvestioca.

Sudija izvestilac priprema izveštaj veću radi razmatranja predmeta.
Sudija izvestilac može, po potrebi, od prvostepenog suda da pribavi izveštaj o povredama odredaba postupka i da zatraži da se radi utvrđivanja tih povreda sprovedu izviđaji.

Drugostepeni sud odlučuje o žalbi, po pravilu, bez rasprave.
Drugostepeni sud će održati raspravu kada nađe da je radi pravilnog utvrđenja činjeničnog stanja potrebno da se pred drugostepenim sudom ponove već izvedeni dokazi, i kada je prvostepena presuda u istoj parnici već bila ukidana,a pobijana presuda se zasniva na pogrešno ili nepotpuno utvrđenom činjeničnom stanju ili su u prvostepenom postupku bile učinjene bitne povrede odredaba parničnog postupka.
Na raspravu se pozivaju stranke, odnosno njihovi zakonski zastupnici ili punomoćnici, kao i oni svedoci i veštaci za koje sud odluči da se saslušaju.
Žalilac na raspravi može da iznosi nove činjenice i predlaže nove dokaze, ako učini verovatnim da ih bez svoje krivice nije mogao izneti, odnosno predložiti do zaključenja glavne rasprave.

Drugostepeni sud ispituje prvostepenu presudu u onom delu u kome se pobija žalbom, a ako se iz žalbe ne vidi u kom se delu presuda pobija, drugostepeni sud će uzeti da se presuda pobija u delu u kome stranka nije uspela u parnici.

Drugostepeni sud ispituje prvostepenu presudu u granicama razloga navedenih u žalbi, pazeći po službenoj dužnosti na sledeće apsoluteno bitne povrede odredaba parničnog postupka: 
· Nepravilan sastav suda, učešće u postupku sudije (sudije porotnika) koji je bio izuzet-isključen, odnosno koji nije učestvovao na glavnoj raspravi;

· Apsolutna nenadležnost suda;

· Nedozvoljena raspolaganja stranaka

· Povreda načela obostranog saslušanja

· Stranačka, odnosno parnična nesposobnost, odnosno nedostaci u zastupanju.

Po službenoj dužnosti sud pazi i na pravilnu primenu materijalnog prava.
        1.3. Odluke drugostepenog suda po žalbi protiv presude
Drugostepeni sud nije vezan predlogom žalbe.

Odlučujući po žalbi, on može:

1. odbaciti žalbu kao neblagovremenu, nepotpunu ili kao nedozvoljenu;
2. odbiti žalbu kao neosnovanu i potvrditi prvostepenu presudu;
3. ukinuti presudu i uputiti predmet prvostepenom sudu na ponovno suđenje;
4. ukinuti prvostepenu presudu i odbaciti tužbu;
5.  preinačiti prvostepenu presudu i odlučiti o zahtevima stranaka.
Drugostepeni sud može ukinuti prvostepenu presudu i samo u pogledu iznosa tužbenog zahteva kad nađe da u pogledu odluke o osnovu tužbenog zahteva ne postoje razlozi zbog kojih se presuda pobija, kao ni razlozi na koje pazi po službenoj dužnosti.

1. Neblagovremenu, nepotpunu ili nedozvoljenu žalbu drugostepeni sud će odbaciti rešenjem, ako to nije učinio prvostepeni sud.

2.  Drugostepeni sud će presudom odbiti žalbu kao neosnovanu i potvrditi prvostepenu presudu kad nađe da ne postoje razlozi zbog kojih se presuda pobija, kao ni razlozi na koje pazi po službenoj dužnosti 

3. Drugostepeni sud će rešenjem ukinuti prvostepenu presudu i vratiti predmet prvostepenom sudu na ponovno suđenje:

a. Kada nađe da postoji bitne povreda odredaba parničnog postupka koja se može otkloniti ponovnim održavanjem glavne rasprave pred prvostepenim sudom.U ovom rešenju drugostepeni sud će odlučiti i koje se sprovedene radnje, zahvaćene bitnom povredom odredaba parničnog postupka, ukidaju.
b. Ako smatra da zbog novih činjenica i novih dokaza radi pravilnog utvrđivanja činjeničnog stanja treba održati novu glavnu raspravu pred prvostepenim sudom.

c. Kad je zbog pogrešne primene materijalnog prava činjenično  

     stanje bilo nepotpuno utvrđeno.
c. Ako je prvostepenom presudom prekoračen tužbeni zahtev tako  

d. što je odlučeno o nečem drugom, a ne o onome što je tužbom traženo. 

Ako je prvostepenom presudom prekoračen tužbeni zahtev time što je dosuđeno više od onoga što je traženo, drugostepeni sud će ukinuti prvostepenu presudu u delu u kome je prekoračen tužbeni zahtev.

4. Drugostepeni sud će ukinuti prvostepenu presudu i odbaciti tužbu, ako nađe da su u prvostepenom postupku bile učinjene sledeće apsolutno bitne povrede odredaba parničnog postupka: apsolutna sudska nenadležnost, podnošenje tužbe po isteku roka, odlučivanje o zahtevu o kome već teče parnica ili je pravnosnažno presuđeno.
4.1. Ako je u postupku pred prvostepenim sudom učinjena apsolutno bitna povreda odredaba parničnog postupka koja se odnosi na stranačku nesposobnost, parničnu nesposobnost ili nedostatke u zastupanju, drugostepeni sud će, s obzirom na prirodu povrede, ukinuti prvostepenu presudu i vratiti predmet nadležnom prvostepenom sudu, ili će ukinuti prvostepenu presudu i odbaciti tužbu.

5. Drugostepeni sud će presudom preinačiti prvostepenu presudu:

a. ako je na osnovu rasprave utvrdio drukčije činjenično stanje nego što je ono u prvostepenoj presudi;

b. ako je prvostepeni sud pogrešno ocenio isprave ili posredno izvedene dokaze, a odluka prvostepenog suda je zasnovana isključivo na tim dokazima;
c. ako je prvostepeni sud iz činjenica koje je utvrdio izveo nepravilan zaključak o postojanju drugih činjenica, a na tim činjenicama je zasnovana presuda;

d. ako smatra da je činjenično stanje u prvostepenoj presudi pravilno utvrđeno, ali da je prvostepeni sud pogrešno primenio materijalno pravo.
                           PRIMER ŽALBE NA PRESUDU
TREĆI OPŠTINSKI SUD U BEOGRADU
  - za OKRUŽNI SUD u Beogradu -
 B e o g r a d
 
 
Tužilac: Lazin Marina iz Beograda, ul.  Celjska 12/20
Tuženi:  
1. Grad Beograd
2. Obradović Paulina iz Beograda, ul.  Celjska 12, koju zastupa adv. Stefan Perić iz Beograda, 
Predmet spora: poništaj ugovora
Primeraka: 4
 
Ž A L B A     N A    P R E S U D U 
Protiv presude Trećeg opštinskog suda u Beogradu IX P.14999/93 od 22. decembra 1994. godine drugotužena Obradović Paulina, preko svog punomoćnika, izjavljuje žalbu u zakonskom roku, i to iz sledećih razloga:
1. zbog pogrešne primene materijalnog prava, 

2. zbog nepravilno i nepotpuno utvrđenog činjeničnog stanja, 

3. zbog povrede odredaba parničnog postupka 

 
Drugotužena navedenu presudu pobija u celini i predlaže da drugostepeni sud pobjanu presudu preinači i odbije tužbeni zahtev u celosti ili da pobijanu presudu ukine i predmet vrati prvostepenom sudu na ponovno odlučivanje.
 
O b r a z l o ž e nj e
 
 Pobijanom presudom usvojen je tužbeni zahtev u celosti i poništen ugovor o otkupu stana između prvotuženog Grada Beograda i drugotužene Obradović Pauline iz Beograda.
 Pogrešnom primenom Zakona o stanovanju Srbije ("Sl. glasnik RS, br. 50/92, 76/92, 46/94), zasnovanom na pogrešno i nepotpuno utvrđenom činjeničnom stanju, kao i nepravilno i protivrečno protumačenom sadržinom dokaznih sredstava - isprava u presudi, prvostepeni sud je doneo presudu koja je materijalnopravno, činjenično i procesnopravno neodrživa.
 Kako se vidi iz presude, činjenično stanje prvostepeni sud je zasnovao na Specifikaciji stambenih zgrada i stanova sačinjenoj aprila meseca 1972. godine, dakle pre više od 23 godine, a u kojoj je sporni stan broj 20 u ul.  Celjska 12, tretiran kao sustanarski stan (mada to nije izričito naznačeno). Međutim, izgled stana broj 20 je danas sasvim drugačiji jer su ga stanari svojim radovima podelili u dve potpuno odvojene stambene celine, koje koriste kao odvojene stambene jedinice,   tako da je i sustanarski odnos u međuvremenu sasvim iščezao.
 Dvema odlučujućim činjenicama u ovom sporu: a) da je sporni stan podeljen u dve potpuno odvojene stambene jedinice i b) da stanari ne koriste niti jednu prostoriju zajednički i da je sustanarski odnos u međuvremenu iščezao, prvostepeni sud nije poklonio pažnju odnosno nije cenio te okolnosti iako ih je drugotuženi stalno isticao i predlagao izvođenje dokaza veštačenjem, izlaskom suda na lice mesta kao i saslušanjem stranaka u vezi sa tim okolnostima.
 Te činjenice nijednom nije pobila ni tužilja jer je ona sama svoj stan u međuvremenu proširila za 15 kvm izgradivši kompletno kupatilo sa klozetom i odvojivši se potpuno od stambene jedinice drugotužene.
 Sve predloge i prigovore drugotužene strane prvostepeni sud je glatko odbio bez ikakvog obrazloženja, pa se čak na njih i ne osvrće u obrazloženju presude, iako je to bio dužan kako u postupku tako i u samoj presudi, čime je na štetu drugotužene povredio zakon � član 300. stav 2., član 345. i dr. ZPP-a.
 Osim prevaziđene i sa današnjeg aspekta netačne isprave, stare preko 20 godine, na osnovu koje sud izvodi zaključak o postojanju sustanarskog odnosa, sud u činjeničnu podlogu presude uzima i Rešenje Odeljenja za urbanizam i komunalno-građevinske poslove opštine Vračar od 18. maja 1994. godine, koje je doneseno u sasvim drugom postupku, a ne po zahtevu suda od 17. maja 1994. godine. Tim rešenjem odbijen je zahtev drugotužene da se legalizuje postojeća podela spornog stana na dva dela,  ne zato što za to na licu mesta nema tehničkih uslova, kako se netačno navodi na strani 3. presude, već zato što, prvo, po nalazu tog opštinskog organa Obradović Paulina nije aktivno legitimisana za traženje i dobijanje odobrenja jer nije vlasnik već nosilac stanarskog prava, i drugo, zato što rešenje dato u priloženom građevinskom projektu nije, kao takvo, tehnički prihvatljivo. Dakle, samo predloženo građevinsko rešenje po oceni organa, nije prihvatljivo ali nije isključena mogućnost podele uopšte niti je pobijena činjenica da su stanovi već uveliko faktički podeljeni i tehnički i funkcionalno nezavisni.
 Time sud netačno parafrazira i tumači ispravu dovodeći u protivrečnost stvarnu sadržinu te isprave utvrđenu u dokaznom postupku sa onom sadržinom koju utvrđuje u presudi, čime čini bitnu povredu odredaba parničnog postupka iz člana 354. stav 2. tač. 13. ZPP-a.
 Da je činjenično stanje u ovom sporu nepotpuno i nedostatno utvrđeno ukazuje i Uverenje Odeljenja za komunalne i građevinske poslove opštine Vračar od 10. aprila 1995. godine kojim se utvrđuje da "stanari Obradović i Lazin ne koriste ni jednu prostoriju koja bi bila zajednička i da imaju posebne stambene jedinice koje nisu u zavisnoj funkcionalnoj vezi".
 To uverenje, a i drugi dokazi i činjenice, govore samo jedno: da je nekada postojeći sustanarski odnos na spornom stanu u međuvremenu iščezao jer su stanari sami izvršili faktičko odvajanje svojih stambenih celina pretvorivši ih u zasebne stambene jedinice, da već preko 20 godina koriste stanove na taj način, bez korišćenja ijedne zajedničke prostorije te da, iako su te radove izveli bez građevinske dozvole, vlasnik niti ko drugi nije im osporio novouspostavljeno stanje niti pravio kakve smetnje. Takva suštinska izmena u korišćenju stana ima za pravnu posledicu nestajanje sustanarskog odnosa, što je više puta do sada potvrdila i naša sudska praksa (videti: VSS, Gzz. br. 43/75, sentenca 1377. u "Zbirci sudskih odluka iz oblasti građanskog prava" u izdanju Vrhovnog suda Srbije 1986. g. str. 266.).
 Naime, sednica Građanskog odeljenja Vrhovnog suda Srbije 26. septembra 1978. godine usvojila je po ovom pitanju i pravni stav koji glasi:
" Faktičko izdvajanje sustanarskih delova stana bez građevinske dozvole, kome se vlasnik nije protivio, može proizvesti isto pravno dejstvo u pogledu stvaranja posebnih stanova i prestanka sustanarskih odnosa kao i izdvajanje izvršeno u smislu člana 83. Zakona o stambenim odnosima, ako su sustanari dugi niz godina koristili tako izdvojene stambene prostorije, pod uslovom da izdvojene stambene prostorije imaju zasebne ulaze i da nijedna prostorija u stanu nije zajednički korišćena" (sentenca broj 1391., str. 268. gore navedene Zbirke).
U istom smislu: odluka VSS Rev. 868/84, Gž. 11668/83 objavljena u "Biltenu Okružnog suda u Beogradu", br. 23-24/1985, str. 52, i dr.
 Na osnovu pogrešno i nepotpuno utvrđenog činjeničnog stanja prvostepeni sud je nepravilno protumačio i primenio član 16. st. 7 i 8. Zakona o stanovanju jer u konkretnom slučaju sustanarski odnosi i ne postoje pa nema mesta ni primeni tih odredaba, a čak i da ti odnosi postoje opet ne bi bilo zapreke za otkup stana jer bi se moralo uzeti da je u skladu sa stavom 7. navedenog člana Zakona, fizička deoba (pa makar i faktička) na dva stana već izvršena.
 Propusti koje je učinio prvostepeni sud, olako zaključivanje, površna pravna analiza datog slučaja, ignorisanje predloga drugotužene i dr. čine da pobijana presuda, takva kakva je, ne može opstati u pravnom sistemu, kao pravilna i zakonita.
 Prvostepeni sud se u dobroj meri poveo za tim što je prvotuženi odmah i u celini priznao tužbeni zahtev, a takav stav prvotuženog bazira na dokumentaciji staroj dve i po decenije, što i on sam priznaje, a na osnovu koje je on (a i sud) zaključio da se "sa sigurnošću može utvrditi da stan koji je predmet ugovora o otkupu ne predstavlja posebnu fizičku celinu ...." što je frapantna netačnost koju konačno pobija priloženo Uverenje navedenog organa opštine Vračar od 10. aprila 1995. godine.
 Imajući u vidu navedeno, sporni stan je mogao biti predmet otkupa pa nema mesta poništaju navedenog ugovora o otkupu tog stana, odnosno neosnovan je tužbeni predlog da se taj ugovor kao nezakonit poništi, te sa datih razloga, drugotužena ostaje kod datog predloga da se pobijana presuda od strane drugostepenog suda preinači ili ukine.
 
 
u Beogradu, 25.08.1995.
 Punomoćnik drugotužene
  аdv. Stefan Perić
. PRILOG:
Uverenje Odeljenja za komunalne
i građevinske poslove opšt. Vračar

                               2.  Žalba protiv rešenja

Žalba protiv rešenja je redovan pravni lek u parničnom postupku. Po svojoj prirodi to je neograničen, prekluzivan, devolutivan, jednostran i suspenzivan pravni lek. 


Žalba protiv rešenja je dopuštena ukoliko zakonom nije isključena. Kada je zakonom dopuštena, žalba protiv rešenja se po pravilu izjavljuje kao samostalna (posebna) žalba. Izjavljuje se čim je rešenje objavljeno, odnosno dostavljeno stranci. Samostalna žalba se može izjaviti protiv meritornih rešenja, onim rešenjima kojima sud raspolaže postupkom, rešenja kojima odlučuje o naknadi parničnih troškova, rešenja kojim je izrečena mera zbog zloupotrebe procesnih ovlašćenja, rešenja kojima se izriče disciplinska mera i rešenja kojima se odlučuje o procesnim smetnjama. U pojedinim slučajevima zakon je ostavio sudu da on sam oceni da li je dopuštena samostalna žalba ili nije.


Žalba protiv rešenja se podnosi prvostepenom sudu koji je pobijano rešenje i doneo. Forma žalbe je podnesak ili izjava na zapisnik i uvek je pismena. Žalba se predaje u jednom primerku. 


Žalilac u žalbi treba da navede: rešenje koje pobija, razloge zbog kojih rešenje pobija, formulaciju svog predloga u pogledu ukidanja ili preinačenja i potpis žalbe.


Postupak se odvija pred prvostepenim i pred drugostepenim sudom. Ako prvostepeni sud ne odbaci neblagovremenu, nepotpunu i nedopuštenu žalbu, dostavlja je drugostepenom sudu. Drugostepeni sud rešavajući po žalbi može da odbaci žalbu kao neblagovremenu ili nedopuštenu, da odbije žalbu kao neosnovanu i da potvrdi rešenje prvostepenog suda, da usvoji žalbu i rešenje preinači ili da usvoji žalbu, ukine rešenje i po potrebi predmet vrati na ponovno postupanje.


Protiv određenih rešenja žalba uopšte nije dopuštena. Isključenje žalbe protiv rešenja mora da bude izričito predviđeno zakonom. To su takva rešenja kojima se značajnije ne utiče na tok postupka i procesna ovlašćenja stranaka. Npr. rešenje o određivanju ročišta, rešenje o odlaganju rasprave itd.


Mnoga rešenja se mogu pobijati samo nesamostalnom žalbom. To znači da se mogu pobijati samo žalbom koja se ulaže protiv presude. Ova žalba se izjavljuje protiv rešenja o upravljanju parnicom.

                       PRIMER ŽALBE NA REŠENJE

                   Žalba na rešenje u parničnoj stvari
 
 
   DRUGI OPSTINSKI SUD U BEOGRADU
- ZA OKRUZNI SUD U BEOGRADU - Beograd
                              
Tuzilac: KANIC MILENKO iz Beograda, ul. Moravska 49
Tuzenik: JAKSIC PETAR iz Beograda, ul. Moravska 51
ŽALBA TUŽIOCA
na resenje Drugog opstinskog suda u Beogradu 
P. 456/2001 od 27. februara 2001. godine
Resenjem Drugog opstinskog suda u Beogradu P.br. 456/2001 od 27. februara 2001. godine, odbacena je tuzba u predmetnoj stvari kao neuredna. 
Navedeno resenje je pravno neutemeljeno pa ga tuzilac kao takvo osporava, u prilog cega istice sledece:
Tuzilac je, na zahtev suda da "uredi tuzbu i tuzbeni zahtev tako sto ce oznaciti tuzioca i tuzenog u ovoj parnici sa potpunim adresama, predmet spora, vrednost spora i sta tuzbom trazi te navesti kako glasi tuzbeni zahtev"... u svom podnesku od 19. februara 2001. godine dao dopunske podatke i preciziranja: 
(1) da je tuzilac u tom sporu Kanic Milenko iz Beograda, Moravska 49, a tuzeni Jaksic Petar iz Beograda ul. Moravska 51, 
(2) da je predmet spora naplata duga iz zajednicke gradnje stambene jedinice od 84 kvm iznad tuzenikovog stana u ulici Moravskoj 51, s pozivom na vazece ugovore i drugu dokumentaciju u prilogu, 
(3) da je vrednost spora 12.810 DEM sto obuhvata glavni dug tuzenika po konacnom finansijskom obracunu gradnje sa pripadajucom kamatom zakljucno sa 1999. godinom, 
(4) da se tuzbom trazi da sud sprovede parnicni postupak i angazovanjem sudskog vestaka utvrdi stvarnu vrednost duga tuzenika u toj stvari te da potom donese odluku kojom ce obavezati tuzenog Jaksica da izmiri predmetno potrazivanje prema tuziocu Kanicu, ukljucujuci i prinudno izvrsenje; takodje da se tuzbom trazi da sud zabrani tuzenom prodaju sporne stambene jedinice do izmirenja potrazivanja prema tuziocu, kao i da sud nalozi tuzenom da oslobodi pristup stambenoj jedinici koji je tuzeni blokirao podizanjem terasne pregrade i ugradnjom vrata i prozora, mimo ugovora o zajednickoj gradnji.
Tuzilac je uz navedeni dopis dostavio sudu i kompletnu dokumentaciju u kojoj su uredjeni medjusobni odnosi stranaka u vezi sa gradnjom, kao i konacni obracun sa specifikacijom troskova.
Sud je protivno odredbama Zakona o parnicnom postupku odbacio tuzbu u ovoj pravnoj stvari. 
Tuzioceva tuzba sadrzi odredjeni zahtev u pogledu glavne stvari i sporednih trazenja, cinjenice na kojima tuzilac zasniva svoj zahtev, dokaze kojima se utvrdjjuju te cinjenice kao i druge podatke koje treba da sadrzi svaki podnesak (clan 186. u vezi sa clanom 106. ZPP-a), sto znaci da je prvostepeni sud bez osnova odbacio tuzbu kao neurednu. Jedino, tuzilac u tuzbi nije formulisao tuzbeni predlog tj. kako bi trebalo da glasi izreka presude cije donosenje trazi, kako to u praksi uglavnom cine advokati, ali Zakon o parnicnom postupku i ne zahteva takvu formulaciju, vec zahteva odredjenje tuzbenog zahteva koji je tuzilac nesumnjivo odredio u svojoj tuzbi.
Poznato je da su sudovi optereceni u svom radu, ali je neprihvatljivo da se prema strankama odnose na ovakav nacin, previdjajuci iznete cinjenice i zahteve stranaka, pogotovo onda kada su podneti u neformalnom aktu koji po izgledu odstupa od uobicajenih sudskih podnesaka. Ovaj sud je prevideo da je u nasem procesnom zakonodavstvu uvazen tzv. laicki princip po kome stranke mogu samostalno istupati pred sudom, bez angazovanja profesionalnog punomocnika, i da je moguce da pri tome ispolje i odredjeno pravno neznanje, koje ih, samo po sebi, ne moze diskvalifikovati iz postupka, jer je sud, s tim u vezi, duzan da pouci stranku (clan 11. ZPP), pa i da je pozove u sud i pouci i pomogne joj da podnesak, ako treba, ispravi, odnosno dopuni. (clan 109. ZPP). Sudija je duzan da ove okolnosti uoci vec u toku prethodnog ispitivanja tuzbe, a mora uticati da se one prevazidju u toku postupka a posebno na pripremnom rocistu. 
Kada se svemu tome doda cinjenica da je tuzilac svoju tuzbu tom prvostepenom sudu podneo u maju 2000. godine, da po tuzbi Drugi opstinski sud nije postupio skoro 10 meseci, niti se obracao tuziocu sa nalogom da ispravi, odnosno dopuni tuzbu, a onda ju je za 15 dana odbacio, stice se prava slika o nekorektnom odnosu suda prema gradjanima i njihovim pravima.
Imajuci sve to u vidu, tuzilac cija su procesna ali i materijalna prava povredjena postupanjem suda i pobijanim prvostepenim resenjem, podnosi ovu zalbu i predlaze Okruznom sudu u Beogradu da pobijano resenje Drugog opstinskog suda u Beogradu P.br. 476/2001 od 27. februara 2001. godine, ukine i predmet vrati na postupak drugom sudskom vecu istog prvostepenog suda. 
Tuzilac,
 Kanic Milenko

